钦定古今图书集成/明伦汇编/氏族典/第346卷 > 周起
## 钦定古今图书集成/明伦汇编/氏族典/第346卷 > 周起

按《宋史周起传》，“起字万卿，淄州邹平人。父意，知卫州，
坐事削官。起才十三，诣京师讼父冤。举进士，通判齐
州，擢著作佐郎，累迁户部度支判官。真宗北征，领随
军粮草事。封泰山，摄御史中丞。东封还，近臣率颂功
德，而起独以居安为戒。进金部员外郎，擢枢密直学
士，权知开封府。起听断明审，事无留滞。从祀汾阴，留”
权知河中府，徙永兴、天雄军，所至有风烈。三迁右谏
议大夫、知并州，拜给事中，进礼部侍郎，为枢密副使。
素善寇准，准且贬，起亦罢为户部郎中，又降太常少
卿、知光州，稍迁秘书监，徙扬、杭二州，又徙应天府，复
为礼部侍郎。以疾请知颍州，徙陈州、汝州。卒，谥安惠。
起能书，弟超，亦能书，累官主客郎中。起子延荷，以孝
友闻，官殿中丞。延隽，颇雅厚，官太常少卿。